ประกาศกรมการค้าต่างประเทศ เรื่อง เปิดการทบทวนอัตราอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วน ที่มีแหล่งกำเนิดจากสาธารณรัฐเกาหลี พ.ศ. 2555
ประกาศกรมการค้าต่างประเทศ
ประกาศกรมการค้าต่างประเทศ
เรื่อง
เปิดการทบทวนอัตราอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วน
ที่มีแหล่งกำเนิดจากสาธารณรัฐเกาหลี
พ.ศ. ๒๕๕๕[๑]
 

ตามที่ได้มีประกาศคณะกรรมการพิจารณาการทุ่มตลาดและการอุดหนุน เรื่อง
ผลการพิจารณาทบทวนความจำเป็นในการต่ออายุการใช้มาตรการตอบโต้การทุ่มตลาดและทบทวนขอบเขตของสินค้าเหล็กแผ่นรีดร้อนชนิดเป็นม้วนและไม่เป็นม้วนที่มีแหล่งกำเนิดจากประเทศญี่ปุ่น
สาธารณรัฐแอฟริกาใต้ สหพันธรัฐรัสเซีย สาธารณรัฐคาซัคสถาน สาธารณรัฐอินเดีย
สาธารณรัฐเกาหลี ไต้หวัน สาธารณรัฐเวเนซูเอลา สาธารณรัฐอาร์เจนตินา ประเทศยูเครน
สาธารณรัฐประชาธิปไตยประชาชนแอลจีเรีย สาธารณรัฐอินโดนีเซีย สาธารณรัฐสโลวัก
และประเทศโรมาเนีย (ฉบับที่ ๒) พ.ศ. ๒๕๕๓ ลงวันที่ ๒๑ มิถุนายน พ.ศ. ๒๕๕๓ กำหนดให้เรียกเก็บอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วนที่มีแหล่งกำเนิดจากสาธารณรัฐเกาหลี
ในอัตราร้อยละ ๐ - ๑๓.๙๖ ของราคา ซี ไอ เอฟ นั้น

บริษัท สหวิริยาสตีลอินดัสตรี จำกัด (มหาชน)
ซึ่งเป็นอุตสาหกรรมภายในผู้ผลิตสินค้าเหล็กแผ่นรีดร้อนชนิดเป็นม้วนและไม่เป็นม้วน
ได้ยื่นคำขอให้พิจารณาทบทวนอัตราอากรตอบโต้การทุ่มตลาดสินค้าดังกล่าวที่มีแหล่งกำเนิดจากสาธารณรัฐเกาหลีตามประกาศคณะกรรมการข้างต้น
ซึ่งคณะกรรมการพิจารณาการทุ่มตลาดและการอุดหนุน
ได้พิจารณาคำขอของบริษัทในการประชุมครั้งที่ ๔/๒๕๕๕ เมื่อวันที่ ๗ สิงหาคม พ.ศ.
๒๕๕๕ มีคำวินิจฉัยว่าคำขอดังกล่าวมีมูลและหลักฐานเพียงพอที่แสดงให้เห็นว่าอัตราส่วนเหลื่อมการทุ่มตลาดของผู้ผลิตและผู้ส่งออกสินค้าเหล็กแผ่นรีดร้อนชนิดเป็นม้วนและไม่เป็นม้วนที่มีแหล่งกำเนิดจากสาธารณรัฐเกาหลีมีการเปลี่ยนแปลงไป
เห็นสมควรให้มีการทบทวนอัตราอากรตอบโต้การทุ่มตลาดตามมาตรา ๕๖ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒
จึงมีมติให้กรมการค้าต่างประเทศเปิดการทบทวนอัตราอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วนที่มีแหล่งกำเนิดจากสาธารณรัฐเกาหลี
ตามกระบวนการพิจารณาที่กฎหมายกำหนด

อาศัยอำนาจตามความในมาตรา ๕๖ และมาตรา ๖๐
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ อธิบดีกรมการค้าต่างประเทศออกประกาศไว้ ดังต่อไปนี้

ข้อ ๑ กรมการค้าต่างประเทศจะเริ่มดำเนินกระบวนการพิจารณาเปิดการทบทวนอัตราอากรตอบโต้การทุ่มตลาดสินค้าเหล็กแผ่นรีดร้อนชนิดเป็นม้วนและไม่เป็นม้วนที่มีแหล่งกำเนิดจากสาธารณรัฐเกาหลีตั้งแต่วันที่ประกาศนี้ประกาศในราชกิจจานุเบกษาเป็นต้นไป

ข้อ ๒ ผู้ใดประสงค์ขอทราบข้อมูลข่าวสารเกี่ยวกับการขอทบทวนดังกล่าว
ให้ยื่นคำขอต่อสำนักปกป้องและตอบโต้ทางการค้า กรมการค้าต่างประเทศ เลขที่ ๔๔/๑๐๐
ถนนนนทบุรี ๑ อำเภอเมือง จังหวัดนนทบุรี รหัสไปรษณีย์ ๑๑๐๐๐ หมายเลขโทรศัพท์ ๐
๒๕๔๗ ๔๗๓๘ และ ๐ ๒๕๔๗ ๕๐๘๐ - ๒ หมายเลขโทรสาร ๐ ๒๕๔๗ ๔๗๔๑ ทั้งนี้
ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง การตอบโต้การทุ่มตลาดและการอุดหนุน
(ฉบับที่ ๖) พ.ศ. ๒๕๔๔ ลงวันที่ ๒๖ มีนาคม พ.ศ. ๒๕๔๔


ประกาศ
ณ วันที่ ๑๐ สิงหาคม พ.ศ. ๒๕๕๕
มนัส สร้อยพลอย
อธิบดีกรมการค้าต่างประเทศ










ปริยานุช/ผู้จัดทำ
๒๑ สิงหาคม
๒๕๕๕

ณัฐพร/ผู้ตรวจ
๒๑ สิงหาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๒๖ ง/หน้า ๑๗/๑๗ สิงหาคม ๒๕๕๕